Matul l-2013, il-Malta Dairy Products xtrat il-ħalib kollu ta’ Malta u Għawdex, fejn għamlet użu ta’ kważi 41 miljun litru ta’ ħalib frisk. Dan qalu s-Segretarju Parlamentari Roderick Galdes waqt preżentazzjoni ta’ ċertifikati li ngħataw studenti li ħadu sehem fil-Benna Cooking Challenge – kompetizzjoni li saret qalb l-istudenti tal-ITS u li fiha kienu mħeġġa jużaw il-prodotti Maltin, b’mod paritkolari prodotti tal-ħalib lokali. B’dan il-mod l-istudenti kienu mħeġġa jagħmlu użu aħjar mill-prodotti varji tal-ħalib lokali. Roderick Galdes saħaq li l-viżjoni tal-Gvern hi li jara lis-settur turistiku parteċipi fil-promozzjoni tal-prodotti Maltin. Fakkar li s-settur tal-ħalib f’Malta wettaq investimenti kbar f’dawn l-aħħar snin, b’investiment ta’ aktar minn €40 miljun fl-irziezet, fejn jiġi prodott il-ħalib li mbagħad jiġi mixtri mill-Benna, kif ukoll fl-impjant tal-iproċessar tal-Benna b’investiment kapitali ta’ madwar €17 miljun. Is-settur tal-ħalib jikkontribwixxi direttament kemm għall-ekonomija tal-pajjiż kif ukoll għas-settur tal-impjiegi, fejn hawn 120 azjenda tal-produzzjoni tal-ħalib, u mal-115-il impjegat fl-iproċessar tal-ħalib, hemm ukoll oħrajn li jagħtu s-servizz tagħhom bħala burdnara.